รัฐมนตรีว่าการกระทรวงแรงงาน เผย รัฐบาลวาง 3 แนวทาง เร่งแก้ไขปัญหาขาดแคลนแรงงานประมงทะเล พร้อมจะอนุญาตให้แรงงานสัญชาติเวียดนามทำงานรับใช้ในบ้าน และงานกรรมกรทุกกิจการเช่นเดียวกับแรงงานต่างด้าว 3 สัญชาติ
รัฐมนตรีว่าการกระทรวงแรงงาน เผย รัฐบาลวาง 3 แนวทาง เร่งแก้ไขปัญหาขาดแคลนแรงงานประมงทะเล พร้อมจะอนุญาตให้แรงงานสัญชาติเวียดนามทำงานรับใช้ในบ้าน และงานกรรมกรทุกกิจการเช่นเดียวกับแรงงานต่างด้าว 3 สัญชาติ





พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน เปิดเผยผลการประชุมคณะกรรมการนโยบายการจัดการปัญหาแรงงานต่างด้าวและการค้ามนุษย์ด้านแรงงาน (กนร.) โดยมี พลเอกประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เป็นประธานและมีหน่วยงานที่เกี่ยวข้องเข้าร่วมประชุม ที่อาคารกระทรวงแรงงาน ว่า ปัจจุบันนายจ้าง/ผู้ประกอบการกำลังประสบปัญหาขาดแคลนแรงงานอยู่ประมาณ 53,649 คน ที่ประชุมจึงมีมติเห็นชอบแนวทางการแก้ไขปัญหาดังกล่าว ตามที่กระทรวงแรงงานเสนอใน 3 แนวทาง คือ 

แนวทางที่ 1 ขยายระยะเวลาการทำงานให้กับแรงงานประมงทะเลที่ได้รับอนุญาตให้อยู่ในราชอาณาจักรและอนุญาตทำงานตามมาตรา 83 แห่งพระราชกำหนดการประมง พ.ศ.2558 กลุ่มที่ผ่านการพิสูจน์สัญชาติ จำนวน 11,000 คน ซึ่งการอนุญาตจะหมดอายุ 30 กันยายนนี้ โดยจะขยายออกไป 2 ปี ถึงวันที่ 30 กันยายน 2563 ซึ่งต้องมารายงานตัวที่ศูนย์บริการเบ็ดเสร็จ 22 จังหวัดชายทะเล ตั้งแต่บัดนี้ จนถึงวันที่ 30 กันยายน นี้ โดยอนุญาตครั้งละ 1 ปี 

แนวทางที่ 2 นำเข้าแรงงานจากประเทศกัมพูชา ลาว เมียนมา ซึ่งทางการเมียนมา ตอบรับการส่งแรงงานเข้ามา โดยจะนำเข้ามาทางด้านจังหวัดระนอง-เกาะสอง ซึ่งกระทรวงแรงงานเตรียมความพร้อมจัดตั้งศูนย์แรกรับเข้าทำงานและสิ้นสุดการจ้างจังหวัดระนอง ภายในศูนย์ฯ จะมีการดำเนินการในลักษณะศูนย์บริการเบ็ดเสร็จ ประกอบด้วย  การตรวจสุขภาพ ประกันสุขภาพ การตรวจลงตรา (VISA) และประทับตราอนุญาตให้อยู่ในราชอาณาจักร การออกใบอนุญาตทำงาน และการจัดทำทะเบียนประวัติ  โดยคาดว่าทางการเมียนมาจะส่งแรงงานเข้ามาทำงานประมงทะเล ประมาณเดือน พฤศจิกายน 2561 


 แนวทางที่ 3 มาตรการเร่งด่วนชั่วคราว จะอนุญาตให้แรงงานที่ถือหนังสือเดินทางชั่วคราวหรือพาสปอร์ต หนังสือเดินทางชั่วคราว เอกสารรับรองบุคคล เอกสารเดินทาง เพื่อทำงานในกิจการประมงทะเล เป็นเวลา 1 ปี โดยใช้หนังสือคนประจำเรือ (Seabook) เป็นใบอนุญาตทำงาน 

ซึ่งทั้ง 3 แนวทาง จะนำเสนอเข้าที่ประชุมคณะรัฐมนตรีเห็นชอบต่อไป คาดว่าจะเริ่มดำเนินการได้ภายในวันที่ 15 พฤศจิกายน 2561 นอกจากนี้ ที่ประชุมยังเห็นชอบให้แรงงานต่างด้าวสัญชาติเวียดนามที่ลักลอบทำงาน ซึ่งมีอยู่ประมาณ 50,000 คน กลับออกไปนอกราชอาณาจักร และหากประสงค์จะทำงานให้กลับเข้ามาทำงานตามระบบ MOU ซึ่งเป็นการจัดส่งแบบรัฐต่อรัฐ ทั้งนี้ มีนายจ้างผู้ประกอบการแจ้งความต้องการจ้างแรงงานสัญชาติเวียดนาม ประมาณ 1,000 คน ในประเภทกิจการรับใช้ในบ้าน ก่อสร้าง และประมงทะเล ซึ่งที่ประชุมเห็นชอบให้เพิ่มประเภทงานรับใช้ในบ้าน และงานกรรมกรทุกกิจการ ให้แรงงานเวียดนามสามารถทำได้เช่นเดียวกับแรงงานต่างด้าวกัมพูชา ลาว เมียนมา